Restauranter, caféer, barer og værtshuse får lov til at åbne for indendørs servering. Det er blandt det, som et flertal på Christiansborg natten til fredag blev enige om. Åbningen sker med krav om bordbestilling og fremvisning af gyldigt coronapas. Kravet om coronapas fjernes ved udendørs servering. Indendørsservering skal ske med et arealkrav på to kvadratmeter for siddende servering og fire kvadratmeter, hvis man primært står op. Sidste udskænkning er klokken 22, og spisestederne skal holde lukket fra klokken 23 til klokken 5. Og den nye genåbningsplan falder i god jord hos Mikele Volpi, der er indehaver af restaurant SanGiovanni i Aalborg. - Det er bare fantastisk, og det er ligeså man sitrer helt i dag, siger han til TV2 Nord. Den italienske restaurant i Aalborg har i et stykke tid haft åbent for take away, og således har stedet kørt på det, som indehaveren selv kalder "vågeblus", og også i kraft af hjælpepakker så er det lykkedes restauranten at undgå at fyre blandt personalet. - Vi kan godt nå at blive klar til onsdag, vi kan blive så klar, at vi kan tilbyde vores gæster det meste på menukortet, siger Mikele Volpi.

Referat:
Mikele Volpi, der er indehaver af restaurant SanGiovanni i Aalborg, er ovenud begejstret for udsigten til allerede på onsdag igen at kunne byde gæster indenfor i restauranten.